Христо Смирненски
Amor omnia

chitanka.info

Вий едва ли ще посмеете

да надзърнете и там.

Святи са за мен алеите

към порутения храм.

Зад планински снежни гребени

сред безмълвни пустоти,

тънат в бурени погребани

много, много красоти.

Там умряха непогалени

розите на любовта,

там изтляха незапалени

факлите на младостта.

Вий едва ли ще посмеете

да надникнете и там!

Святи са за мен алеите

към порутения храм.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.